我想問一問︰
在場有邊個仲記得自己第一次意識到
自己係要面對死亡？
我記得當時我係個細路仔
而祖父啱啱過咗身
我記得幾日後嘅夜晚我攤喺床上
想了解到底發生咗咩事
祖父「死」到底係乜意思？
佢去咗邊度？
嗰刻我覺得死亡就好似
個世界有個窿打開、吞咗佢落去
但同時我又諗到一個非常可怕嘅問題
既然祖父會死，我係唔係都會死？
嗰個窿會唔會都打開吞咗我架？
會唔會趁我瞓著喺床下底
打開吞咗我？
其實到某個歲數
所有細路仔都會察覺到死亡
當然，佢哋發現嘅方式可能唔一樣
但通常都係有幾個階段嘅
我哋對死亡嘅認識隨著年齡增長
假如你去返隱藏咗嘅記憶
你可能會諗返起原來祖父過身時
自己都曾經諗過「我都會死﹗」
仲有就係覺得個窿喺度等緊自己
呢一種童年經歷其實同
我哋人類身體發展好有關係
當你發育嘅時候，會去到一個位
你對自己同時間嘅觸覺
都發展得好成熟
足夠令你意識到
你只係一個同樣會面對死亡嘅生物
所以喺人類進化過程裏面
有啲人對自我同時間嘅意識
都發展得好成熟
足以令佢哋第一個去意識到
「我原來會死嘅！」
或者，呢個就係對人類嘅詛咒
亦係我哋聰明所付出嘅代價
我哋生存，必須要知道
惡夢可能終會成真
終有一天，我哋所有計劃、希望、夢想
同自我嘅世界都會完結
而我哋各自都活喺自己嘅陰影裏面
呢樣嘢係好可怕、好恐佈
所以我哋就搵方法擺脫佢
由於我當時五歲，我就問媽咪
當我問，人死嘅時候會點樣
當時我身邊嘅成年人
都用典型嘅英文語氣回答
即係混雜尷尬
同半虔誠嘅基督徒口吻
我成日聽到嘅說話
就係祖父喺「個天度望著我哋」
如果我離世嘅話…呢個當然唔會發生啦
但萬一嘅話，我都一樣會上去
咁樣講，令到死亡聽上去
就好似一部「現實存在」嘅升降機
但呢種講法好似唔太合理
我嗰時收睇緊一個兒童嘅新聞節目
嗰陣係太空探索嘅年代
成日有火箭升空
升到上太空
但冇一個太空人返嚟之後
提過佢哋見到祖父
或者其他過咗身嘅人
當時我有啲驚
但所謂「死後坐升降機」見祖父嘅講法
聽起上嚟，比趁我瞓著時
個窿會吞咗我嘅講法好好多
所以就算唔太合理，我都信咗先
而呢個由細個開始已經有嘅諗法
伴隨咗我好耐
亦都形成咗心理學家叫嘅「偏謬」
「偏謬」令我哋成日誤解同做錯啲嘢
令我哋誤算、錯判、扭曲事實
或者只睇到我哋想睇嘅嘢
而我所講嘅「偏謬」
係會推翻人對死亡嘅睇法
令佢哋相信死亡係假嘅
相反，佢哋可以永生
就算同佢哋講「升降機」嘅嘢
佢哋都會信
我哋可以見到
呢個有關永生嘅說法係最大嘅偏謬
亦都喺 400 幾個實證研究裏面証明咗
呢啲研究好高明，但其實又好簡單
就係將一批各方面都相似嘅人分成兩組
剩係同其中一組講佢哋會死
然後比較佢哋嘅行為
你就可以觀察到句說話
點樣喺人注意死亡嘅時候
影響佢哋嘅行為
每次結果都一樣
留意到生死嘅人更加願意
去相信得到永生嘅故事
呢度有一個例子：
最近一項研究以不可知論者做對象
即係冇宗教信仰嘅人做對象
佢哋分成兩組，一組要諗下死亡
另一組要諗下寂獨
然後佢哋會再回答佢哋嘅信仰
諗自己死亡嘅一組
佢哋信主耶穌嘅傾向比之前多一倍
係高一倍
即使之前佢哋同樣冇信神
但只要將死亡嘅恐懼擺喺跟前
佢哋就投向耶穌
証明咗只要令人諗返死亡
無論理據係點，都能夠令佢哋相信
唔只係對宗教湊效
對任何信念都一樣湊效
只要啲人聽到有永生就得架啦
無論係變得出名、有細路仔
抑或係寄託喺更加大嘅民族主義度
啲人都會肯制
呢樣就係改變咗
人類歷史進程嘅「偏謬」
呢 400 幾個研究
針對偏謬所提出嘅理論
叫做「恐懼管理理論」
原理好簡單
我哋想我哋嘅世界觀
幫到我哋控制死亡嘅恐懼
世界觀當中有關永生嘅故事
有成千上萬個咁多
但我認為喺咁多故事之中
嚟嚟去去都只有四種基本路數
佢哋四個都喺歷史裡面一直重覆
只係每個時代為咗配合當時嘅語言
而改咗少少嘢
我簡單咁介紹下呢四個故事路數
我會令你明白呢啲故事路數
喺各個文化或世代裡面
點樣用當時嘅用語重新演繹
好，第一類故事係最簡單嘅
我哋都想避開死亡
而為咗令我哋喺呢個世界得到永生
就有咗第一個同最簡單嘅永生故事
初初聽起上嚟係覺得冇乜可能嘅
但其實，歷史裏面幾乎每一個人類文化
都有一啲關於長生不老藥
或不老之泉之類
可以令我哋永生嘅傳說或神話
古埃及有呢類傳說
古巴比倫有、古印度都有
環顧成個歐洲歷史
煉金術士裏面都搵到咁嘅嘢
當然，今時今日我哋仍然會相信
只係宜家我哋用科學去講呢個故事啫
百幾年前，人類發現咗荷爾蒙
然後人就希望荷爾蒙療程
能夠阻止衰老、治療疾病
咁宜家，我哋將希望轉移到
幹細胞、基因工程同納米科技
科學之所以講到可以對抗死亡
只係魔法藥水故事加插多一章而已
呢啲魔法藥水故事
其實同人類文明一樣咁耐
咁如果我哋將注碼
都押喺搵長生不老藥度
係咪好危險？係
當我哋睇返歷史
以前搵長生不老藥嘅人
佢哋有嘅共通點就係
佢哋都已經唔喺呢個世界
所以啲人作過第二個故事
就係第二類永生故事所講嘅「復活」
當中嘅概念就係話
我係一個軀殼、動物
我都會死亡
但係我可以復活
換句話講，我都可以同耶穌一樣復活
耶穌死咗，喺墓嗰度過咗三天
然後佢復活重生
而我哋所有人都可以復活嘅諗法
係源於傳統嘅信念
唔只係基督教先有
就連猶太教同回教都有
但我哋太想相信呢啲故事啦
以至我哋會為個故事重新演譯過
令佢更加適合呢個科學年代
例如人體冷凍技術概念
就係當你死嗰時，你可以急凍自己
然後當科技先進到某個位
你可以解凍、修復、甦醒，然後復活
一啲人相信一位全能嘅上帝會復活佢哋
其他人相信一位好勁嘅科學家
會令佢哋復活
但對其他人嚟講
成個由墓裏面復活嘅概念
其實就好似一齣喪屍片一樣
如果要確保永生嘅話
肉體實在太污衊、太唔可靠啦
所以佢哋將希望擺喺第三個故事度
一個比較靈性嘅故事度
就係話我哋可以脫離肉體
化成靈魂咁生活
宜家，大部份人都相信
佢哋自己係有靈魂
而呢個觀念亦都係
好多宗教嘅核心價值
「靈魂」嗰概念無論去到家下
有幾傳統都好
仍是極之為人接受
無論點樣，我哋再一次
因為時代唔同嘅關係，重新演譯佢
例如你可以透過
將你嘅心思、你嘅心靈
你自己成個人都上載去電腦
咁樣，你嘅靈魂就可以脫離身體
然後以化身存活於空間裏面
不過當然會人懷疑咁話
假如我哋睇下科學嘅證據
尤其係神經科學嘅數據
佢哋都指出
你嘅心思、心靈同你自己
其實好大程度依賴
你身體嘅一個部分，就係你個腦
而呢班懷疑嘅人
會喺第四種故事裏邊搵到慰藉
嗰樣嘢就係「傳承」
就係用你留喺世界嘅迴響
延續你嘅生命
就好似希臘戰士阿基里斯
喺特洛伊中壯烈犠牲
贏得千秋萬世嘅名聲，用名聲延續後世
人類對名氣嘅追求同以前一樣咁強
我哋尤其喺數碼年代
更加容易得到名氣
你唔需要成為阿基里斯一樣咁嘅戰士
國王或者英雄
你只需要連接到互聯網
同有一隻攪笑嘅貓就得啦
（笑聲）
但有啲人鐘意遺傳一啲更加實在嘅嘢
亦即係生物嘅遺物，例如細路仔咁
或者佢哋希望
寄託喺更加大嘅事物上面去繼續生存
例如國家、家庭、種族
或者佢哋嘅基因
但又係啦，總會有人質疑
「傳承」實際上算唔算得上係永生
舉個例
伍迪 ‧ 艾倫講過︰
「我唔想喺其他國民嘅心裏面住，
我住喺自己嘅屋就好啦。」
以上就係四種永生嘅故事
你哋都明白到呢四種故事喺每一代
總會有少少嘅改動去切合唔同年代
正正因為佢哋喺唔同信念系統裏面
改少少嘢而重新演譯
我認為
我哋應該對任何一個故事版本
都抱有懷疑
有啲人相信全能嘅上帝會復活佢哋
而另一啲人就相信犀利嘅科學家會
呢樣嘢話畀我哋聽呢兩班人
都冇按理據嘅可信性
去揀佢哋要信嘅嘢
相反，我哋信呢啲故事
只係因為我哋一開始有偏謬，所以至信
我哋之所以有偏謬
係因為我哋太驚死亡啦
所以問題係
我哋係否命中注定
要活喺恐懼同否定之中？
定係我哋可以擺脫呢種偏謬？
希臘哲學家 Epicurus 認為
我哋可以擺脫偏謬
佢指出對死亡嘅恐懼係自然嘅
但唔係理性
佢話：「死亡對我哋根本冇嘢，
因為當我哋仲在世時，死亡唔存在。
而當死亡來臨時，我哋已經唔存在。」
呢句話經常被引用
但要真正理解同做到呢句話係好難嘅
因為好難想像到
人離開世界時嘅情況
所以二千年後
另一位哲學家
路德維希 ‧ 維特根斯坦
咁樣演繹：
「死亡唔係生命裏嘅一環，
我哋生存並唔係為咗經歷死亡。」
佢又話：「從呢個角度諗，
生命並冇盡頭。」
所以，我細個時驚黑洞會食咗我
係好正常嘅，只係唔理性啫
因為冇一個人係為咗
俾黑洞吞食而生存
要克服呢個偏謬並唔容易
因為死亡嘅恐懼深深埋喺我哋心入邊
但當我哋知道恐懼本身係非理性
當我哋拆穿呢啲故事
點樣靜雞雞咁誤導我哋時
咁我哋至少可以
將佢哋對我哋人生嘅影響減到最低
我發覺將生命睇成一本書係好有幫助
一本書前後都有封面
而我哋嘅生命就係由出生同死亡包著
就算一本書受制於底同面
佢裏面都可以印有遙遠國度嘅風景
異國風情嘅相、難忘嘅旅程
就算一本書受制於佢嘅開始同結束
裡面嘅角色睇嘢並唔會有界限
佢哋剩係會知道佢哋出現過嘅時空
正因為咁
書裡邊嘅角色都唔會怕
嚟到書嘅最後一頁
海滋客唔會怕你讀完《金銀島》
所以我哋都應該好似啲故事人物一樣
想像一下你自己生命嘅嗰本書
佢嘅封面、開頭、收尾、出生同死亡
你只知道書中間嘅內容
構成你生命嘅中間內容
你根本冇理由需要因為
書以外嘅嘢而驚
包括你出世之前，抑或你死咗之後
你亦都毋須擔心書有幾厚
擔心佢係漫畫定係史詩
你只需要問自己有冇
為你本書編寫好嘅故事
多謝
（掌聲）